Medelye stroom in vir vermoorde boerDarryl en Jessica Richter saam met hulle twee dogters. (Foto: Facebook) Medelye vir die 34-jarige Darryl Richter, ’n boer wat Saterdagaand in die Oos-Londen-omgewing vermoor is, stroom sedert sy dood in. Maroela Media het berig dat Richter Saterdagaand op patrollie in die omgewing van Oos-Londen was toe hy met messe aangeval en vermoor is. Hy het teruggeveg en twee van die drie aanvallers doodgeskiet. Die derde aanvaller is steeds soek. Richter het op die plaas Waterfall buite Oos-Londen geboer en word oorleef deur sy vrou, Jessica, en twee jong dogters. Tris Kretzmann, ’n vriendin van Richter, skryf op Facebook dat hy nie net haar beste vriendin se man was nie, maar ook soos ’n ouer broer vir haar gevoel het. “Jy het altyd ’n luisterende oor gehad wanneer ek dit nodig sou kry en altyd raad gegee as ek nie geweet het wat om te doen nie. Jy was ’n beste vriend vir my man en die wonderlikste oom vir ons kinders. “Ons sal hulle altyd van die avonture vertel waarop jy hulle geneem het wanneer hulle daar gekuier het. “Ons sal mooi na jou geliefde Jessica kyk en na jou kinders omsien asof hulle ons eie is,” skryf Kretzmann. Natalie Leach het in ’n inskrywing op haar Facebook-blad gesê dat sy hartgebroke is oor die verlies van ’n “wonderlike mens”. “My hart is egter nog meer gebreek dat my dierbare vriendin Jessica en jou pragtige meisiekinders nie nog ’n dag saam met jou sal kry nie. “Al wat ek kan dink, is dat God jou meer nodig gehad het.” Die aanval op Richter is ook uit verskeie oorde veroordeel en ’n beroep is onder meer weer op die regering gedoen om landelike veiligheid te prioritiseer. “Die moord is nog ŉ bewys dat landelike veiligheid steeds nie ŉ prioriteit is vir die ANC-regering nie,” sê Piet Mey, VF Plus-parlementslid en provinsiale leier in die Oos-Kaap. “Plaasaanvalle soos hierdie moet voor die deur van die ANC-regering gelê word aangesien dié soort misdaad tot ŉ groot mate beperk kan word indien spesialis-eenhede teen plaasaanvalle op die been gebring word.” Die aanval op Richter kom slegs 29 dae na die moord op die 79-jarige boer, John Viedge, in die nabygeleë Nqanqarhu-omgewing (voorheen Maclear). “Die VF Plus doen ’n beroep op die polisie om sy landelike veiligheidstrategie in werking te stel en sy pogings te verskerp om plaasaanvalle te voorkom.” “Dit is bitter tragies. Darryl is ’n held. So kan dit nie aangaan nie,” sê Ernst Roets, AfriForum se hoof van beleid en aksie. Dianne Kohler Barnard, DA-parlementslid, sê die feit dat Richter self bewapen was en kon terugbaklei, beklemtoon die belangrikheid om ’n vuurwapen vir selfverdedigingsdoeleindes te besit. “Hierdie is maar een van vele gewelddadige aanvalle op boere en plaaswerkers oor die afgelope drie maande. Dít is wat Suid-Afrikaanse boere op ’n daaglikse basis, 24 uur per dag, in die gesig staar.” Kohler Barnard is van mening dat indien Bheki Cele, polisieminister, sy sin kry om Suid-Afrikaners te ontwapen, die oortreders waarskynlik ná die moord op Richter moontlik sou kon wegry om ook sy gesin aan te val en te vermoor. “Ons boere en plaaswerkers is blootgestel aan aanvalle en dit wil voorkom asof Bheki Cele nie tevrede sal wees tot hulle hulself nie meer teen marteling en dood kan verdedig nie. “Ons innige meegevoel gaan aan Richter se weduwee, kinders en familie uit.”